KSA kry tydelik sy eerste vroulike uitvoerende hoofKugandrie Govender. Foto: KSA. Krieket Suid-Afrika (KSA) het vandag bevestig dat Kugandrie Govender as die tydelike uitvoerende hoof van die nasionale sportbeheerliggaam aangestel is. Dít kom nadat dr. Jacques Faul – wat ook in ’n tydelike hoedanigheid gedien het – Maandag bedank het. Govender sal die beheerliggaam se eerste vroulike uitvoerende hoof wees, sy het 23 jaar ondervinding in die korporatiewe sektor en dien as KSA se kommersiële hoof. “Ons glo dat Kugandrie die regte persoon is om KSA vorentoe in hierdie tydperk te neem. Haar ondervinding het haar ongetwyfeld voorberei vir die belangrike rol wat sy moet vertolk,” het Beresford Williams gesê. Williams, nes Govender, is ook in ’n tydelike hoedanigheid aangestel. Hy moes inderhaas die president-leisels by Chris Nenzani oorgeneem het. Nenzani, KSA se president en voorsitter van die raad, het óók vroeër sy bedanking aangekondig; dit was reeds van 15 Augustus van krag. Op haar beurt weet Govender dat ’n moeilike tyd moontlik op haar wag. “Dit is ons mandaat om te verseker dat krieket ’n inklusiewe sportsoort vir alle Suid-Afrikaners is. Terselfdertyd is dit belangrik om ons aansien plaaslik, sowel as internasionaal, te verbeter,” het sy gesê. Govender en Williams sal tot en met KSA se algemene jaarvergadering op 5 September in hul onderskeie poste waarneem. Faul moes verlede Desember inspring om die kastaiings uit die vuur te krap ná Thabang Moroe weens beweerde wanadministrasie geskors is. Dit was die tweede keer hy ’n krieketkrisis moes kom beredder: In 2012 is hy ook as KSA se tydelike uitvoerende hoof aangestel nadat Gerald Majola die trekpas oor die IPL-bonusskandaal gekry het. Hoewel hy toegesien het dat hardebaarde soos Graeme Smith en Mark Boucher deur KSA aangestel is, was dit hoegenaamd nie ’n maklike paar maande nie. KSA is onder meer deur minister Nathi Mthethwa oor die vingers getik oor ’n gebrek aan transformasie op bestuursvlak, terwyl die Black Lives Matter-beweging en klagtes oor rassisme in hierdie tydperk wortel geskiet het.